CELEX: 32020R1668
Language: et
Date: 2020-11-10 00:00:00
Title: Komisjoni rakendusmäärus (EL) 2020/1668, 10. november 2020, millega määratakse kindlaks Euroopa Parlamendi ja nõukogu määruse (EL) 2019/515 (mis käsitleb teises liikmesriigis seaduslikult turustatavate kaupade vastastikust tunnustamist) kohaldamisel kasutatava info- ja teavitussüsteemi üksikasjad ja funktsioonid (EMPs kohaldatav tekst)

11.11.2020   
               
               
                  ET
               
               
                  Euroopa Liidu Teataja
               
               
                  L 377/7
               
            
         KOMISJONI RAKENDUSMÄÄRUS (EL) 2020/1668,
         10. november 2020,
         millega määratakse kindlaks Euroopa Parlamendi ja nõukogu määruse (EL) 2019/515 (mis käsitleb teises liikmesriigis seaduslikult turustatavate kaupade vastastikust tunnustamist) kohaldamisel kasutatava info- ja teavitussüsteemi üksikasjad ja funktsioonid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 19. märtsi 2019. aasta määrust (EL) 2019/515, mis käsitleb teises liikmesriigis seaduslikult turustatavate kaupade vastastikust tunnustamist ja millega tunnistatakse kehtetuks määrus (EÜ) nr 764/2008, (1) eriti selle artikli 11 lõiget 2,
         ning arvestades järgmist:
         
                     (1)
                  
                  
                     Vastavalt määruse (EL) 2019/515 artikli 11 lõikele 1 kasutatakse teatavates määruse (EL) 2019/515 kohaste teadete edastamiseks Euroopa Parlamendi ja nõukogu määruse (EÜ) nr 765/2008 (2) artiklis 23 sätestatud info- ja teavitussüsteemi – turujärelevalve info- ja teavitussüsteemi (ICSMS). Määruse (EÜ) nr 765/2008 artikkel 23 asendatakse alates 16. juulist 2021 Euroopa Parlamendi ja nõukogu määruse (EL) 2019/1020 (3) artikliga 34.
                  
               
                     (2)
                  
                  
                     Määrusest (EL) 2019/515 tuleneb, et ICSMSi kasutavad muu hulgas pädevad asutused ja toodete kontaktpunktid. Seepärast peaksid liikmesriigid kõnealuste pädevate asutuste ja toodete kontaktpunktide nimed lisama ICSMSi.
                  
               
                     (3)
                  
                  
                     Selleks et komisjonile määruse (EL) 2019/515 artiklis 14 kohaseks hindamiseks ja aruandluseks vajalik teave oleks kergesti otsitav ja ICSMSis täiendavalt töödeldav, tuleks pädevatelt asutustelt nõuda, et nad koos haldusotsuse ja ajutisele peatamise teadete üleslaadimisega sisestaksid nende kohta teatavat struktureeritud teavet.
                  
               
                     (4)
                  
                  
                     ICSMSi andmete täpsuse ja ajakohasuse huvides peaksid pädevad asutused süsteemi sisestama kõik määruse (EL) 2019/515 artikli 5 lõike 9 kohaselt esitatud haldusotsuste ja määruse (EL) 2019/515 artikli 6 lõike 2 kohaselt esitatud ajutise peatamise teadete muudatused.
                  
               
                     (5)
                  
                  
                     Selleks et tagada ICSMSi sisestatud teadetes sisalduvate isikuandmete ja ICSMSi kasutajateks määratud füüsiliste isikute isikuandmete kustutamine niipea, kui need ei ole enam vajalikud eesmärkidel, milleks need süsteemi sisestati, tuleks sätestada nende andmete säilitustähtaeg.
                  
               
                     (6)
                  
                  
                     Kooskõlas Euroopa Parlamendi ja nõukogu määruse (EL) 2018/1725 (4) artikli 42 lõikega 1 konsulteeriti Euroopa Andmekaitseinspektoriga, kes esitas oma arvamuse 6. juunil 2020.
                  
               
                     (7)
                  
                  
                     Käesoleva määrusega ettenähtud meetmed on kooskõlas määruse (EL) 2019/515 artikli 15 lõike 1 kohaselt asutatud komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Turujärelevalve info- ja teavitussüsteemi (ICSMS) sisu
            Määruse (EL) 2019/515 kohaldamisel hõlmab ICSMS järgmist:
            
                        a)
                     
                     
                        määruse (EL) 2019/515 artikli 5 lõike 9 kohaselt komisjonile ja liikmesriikidele teatavaks tehtud haldusotsused;
                     
                  
                        b)
                     
                     
                        määruse (EL) 2019/515 artikli 6 lõike 2 kohaselt komisjonile ja liikmesriikidele teatavaks tehtud ajutise peatamise teated;
                     
                  
                        c)
                     
                     
                        määruse (EL) 2019/515 artikli 8 lõike 6 kohaselt liikmesriikidele teatavaks tehtud komisjoni arvamused;
                     
                  
                        d)
                     
                     
                        teave, mida vahetavad liikmesriikide pädevad asutused ja toodete kontaktpunktid, nagu on osutatud määruse (EL) 2019/515 artikli 5 lõikes 7, artikli 10 lõike 1 punktis a ja artikli 10 lõikes 3.
                     
                  
         
            Artikkel 2
            Juurdepääs ICSMSile
            Liikmesriigid nimetavad pädevad asutused ja toodete kontaktpunktid, kellel on juurdepääs ICSMSile kooskõlas määrusega (EL) 2019/515, ning sisestavad ICSMSi nende nimed.
         
         
            Artikkel 3
            Teated turulepääsu piiravate ja keelavate haldusotsuste kohta
            Kui pädev asutus teavitab haldusotsusest vastavalt määruse (EL) 2019/515 artikli 5 lõikele 9, laadib ta haldusotsuse elektroonselt üles ja sisestab ICSMSi järgmise teabe:
            
                        a)
                     
                     
                        riigi tehniline norm, mille alusel hindamine läbi viidi;
                     
                  
                        b)
                     
                     
                        selle liikmesriigi nimi, kus ettevõtja väidetavalt oma tooteid seaduslikult turustab;
                     
                  
                        c)
                     
                     
                        õigustatud avaliku huviga seotud põhjus, mille alusel seda riigisisest tehnilist normi kohaldatakse.
                     
                  Pädev asutus sisestab ICSMSi kõik määruse (EL) 2019/515 artikli 5 lõike 9 kohased teated haldusotsuste tühistamise ja kehtetuks tunnistamise kohta.
         
         
            Artikkel 4
            Ajutise peatamise teated
            Kui pädev asutus esitab ajutise peatamise teate vastavalt määruse (EL) 2019/515 artikli 6 lõikele 2, laadib ta selle elektroonselt üles ja sisestab ICSMSi järgmise teabe:
            
                        a)
                     
                     
                        riigi tehniline norm, mille alusel hindamine läbi viiakse;
                     
                  
                        b)
                     
                     
                        selle liikmesriigi nimi, kus ettevõtja väidetavalt oma tooteid seaduslikult turustab;
                     
                  
                        c)
                     
                     
                        õigustatud avaliku huviga seotud põhjus, mille alusel turulepääs ajutiselt peatatakse vastavalt määruse (EL) 2019/515 artikli 6 lõikele 1.
                     
                  Pädev asutus sisestab ICSMSi kõik teated määruse (EL) 2019/515 artikli 6 lõike 2 kohase ajutise peatamise tühistamise ja lõpetamise kohta.
         
         
            Artikkel 5
            ICSMSi sisestatud teadetes sisalduvate isikuandmete säilitustähtaeg
            ICSMSi sisestatud ja seal säilitatavates teadetes olevad isikuandmed, mille abil saab andmesubjekte tuvastada, kustutatakse ICSMSist automaatselt viis aastat pärast:
            
                        a)
                     
                     
                        teate esitamist määruse (EL) 2019/515 artikli 6 lõike 2 kohase ajutise peatamise kohta või
                     
                  
                        b)
                     
                     
                        teate esitamist määruse (EL) 2019/515 artikli 5 lõike 9 kohase haldusotsuse kohta, kui seda haldusotsust ei ole esitatud SOLVITile, või
                     
                  
                        c)
                     
                     
                        viimase teate esitamist määruse (EL) 2019/515 artikli 5 lõike 7, artikli 10 lõike 1 punkti a ja artikli 10 lõike 3 kohase teabevahetuse käigus või
                     
                  
                        d)
                     
                     
                        SOLVITile esitatud juhtumi lahendamist.
                     
                  Komisjon tagab esimese lõigu kohase isikuandmete kustutamise tehniliste vahenditega.
         
         
            Artikkel 6
            ICSMSi kasutajate isikuandmete säilitustähtaeg
            Pädeva asutuse või toote kontaktpunkti poolt ICSMSi kasutajaks määratud füüsilise isiku isikuandmed kustutatakse hiljemalt üks kuu pärast seda, kui komisjonile on teatatud, et kõnealune füüsiline isik ei ole enam ICSMSi kasutaja.
            Komisjon tagab esimese lõigu kohase isikuandmete kustutamise tehniliste vahenditega.
         
         
            Artikkel 7
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. november 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 91, 29.3.2019, lk 1.
         
            (2)  Euroopa Parlamendi ja nõukogu 9. juuli 2008. aasta määrus (EÜ) nr 765/2008, millega sätestatakse akrediteerimise ja turujärelevalve nõuded seoses toodete turustamisega ja tunnistatakse kehtetuks määrus (EMÜ) nr 339/93 (ELT L 218, 13.8.2008, lk 30).
         
            (3)  Euroopa Parlamendi ja nõukogu 20. juuni 2019. aasta määrus (EL) 2019/1020 turujärelevalve ja toodete vastavuse kohta ning millega muudetakse direktiivi 2004/42/EÜ ja määruseid (EÜ) nr 765/2008 ja (EL) nr 305/2011 (ELT L 169, 25.6.2019, lk 1).
         
            (4)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).